Hafidz Roshdi

Kehidupan awal

Beliau dilahirkan pada 13 November 1994 di Shah Alam, Selangor, dan merupakan anak sulung dari empat beradik. Hafidz mempunyai dua adik lelaki serta seorang adik perempuan. Beliau merupakan lulusan di Management & Science University (MSU), seterusnya menyambung pengajian dalam ijazah sarjana muda sambilan di Universiti Terbuka Malaysia (OUM).

2012–2015: Kerjaya awal

Hafidz memulakan kerjaya hiburan dengan menjadi salah seorang finalis Hero Remaja 2011/12 bersama Saharul Ridzwan, Fattah Amin, Syafiq Kyle, Ben Amir, Nazrief Nazri, Fendy Bakry dan Hafreez Adam. Penyertaannya di dalam pertandingan ini menjadikan Hafidz sebagai peserta termuda dalam Hero Remaja 2011/12.
Beliau membuat penampilan drama televisyen pertamanya menerusi drama Baby Ana Milik Siapa?, memegang watak sebagai Edry. Drama ini turut dibintangi oleh Cristina Suzzanne dan Hairul Azreen. Hafidz mula menerima perhatian umum menerusi gandingannya bersama Uqasha Senrose menerusi drama adaptasi novel, Tundukkan Playboy Itu, memegang watak sebagai Harraz Naufal.

2016–kini: Puncak populariti dan mula dikenali

Selepas Tundukkan Playboy Itu, beliau muncul pula menerusi drama Mr. Donat Karamel yang menggandingkan beliau bersama penyanyi kumpulan De Fam, Azira Shafinaz, diadaptasi dari novel dengan judul sama nukilan Hanny Esandra; Hafidz memegang watak Faiq Faiqal.
Hafidz menjayakan peranan utama sebagai Fareeq dalam Red Velvet lakonan bersama Alif Satar dan Neelofa untuk siaran di Slot MegaDrama Astro Ria. Beliau berlakon dengan adik Uqasha iaitu Nelydia Senrose dalam drama Cinta Tiada Ganti, adaptasi telenovela Filipina popular iaitu Sana'y Wala Nang Wakas yang dibintangi oleh Jericho Rosales dan Kristine Hermosa. Ini merupakan kali pertama Hafidz berlakon dalam drama sepanjang 100 episod yang turut dibintangi oleh Addy Ashraf, Ben Amir dan Atikah Suhaime.
Menjelang 2019, Hafidz bakal menyusun atur strategi untuk menubuhkan syarikat produksi miliknya sendiri.

Kehidupan peribadi

Hafidz dilahirkan dan dibesarkan di Shah Alam, Selangor. Beliau telah mengikat tali pertunangan dengan gadis pilihan hati iaitu Nurul Shuhada binti Mat Shukri pada 30 November 2015. Mereka telah berkenalan selama 3 tahun ketika sama-sama menuntut di Management & Science University (MSU) di tempat lahirnya.
Selain itu, beliau pernah dilanda kontroversi apabila dikaitkan dengan gosip rakan pelakonnya, Uqasha Senrose. Beliau telah sah bergelar suami kepada Nurul Shuhada pada 30 April 2016 dan dikurniakan seorang cahaya mata yang pertama yang diberi nama Humairah yang dilahirkan pada 9 September 2017.

Kedermawanan

Pada 25 Mei 2016, Hafidz bersama-sama dengan Amar Asyraf, Fattah Amin, Fasha Sandha, Janna Nick dan Uqasha Senrose telah dilantik oleh TV3 sebagai duta bagi kempen Syukur Selalu 2016. Hafidz bersama Janna dan Amar tampil dalam iklan pendek 'Ilmu' yang mengisahkan kecerdikan dan kesungguhan Amar dalam menjalankan perniagaan baju raya manakala Janna pula seorang peniaga tudung yang tidak pandai untuk memikat hati pelanggan. Amar tidak lokek ilmu untuk membantu Janna melariskan jualannya. Akhirnya, mereka berdua bergabung untuk memberikan pakej hebat kepada Hafidz (pelanggan) yang ingin membeli baju raya dan tudung untuk keluarganya.